section_heading: Povijest
paragraph_text: Sredinom 19. stoljeća prvi su doseljenici vrh Lassen koristili kao orijentir prilikom putovanja prema plodnoj dolini Sacramento. Park je naziv dobio po jednom od vodiča, danskom kovaču Peteru Lassenu. Prvi veći prolazak prvih doseljenika kroz područje parka se zbio oko 1840-ih godina, iako je pionir Jeddediah Smith još 1828. godine na svom putovanju prema zapadu prošao ovim područjem. Prvi doseljenici su ovdje stigli u potrazi za zlatom tijekom zlatne groznice koja je u to vrijeme zahvatila Kaliforniju. Prve staze, koje se povezuju s parkom, ustanovili su pioniri William Nobles i Peter Lassen, a Nobles je 1851. kroz područje parka otkrio novi alternativni prolaz prema Kaliforniji. Dijelovi ovih staza vidljivi su i danas. Lassen, po kojem je park imenovan, je s doseljenicima u blizini parka osnovao naselje čiji su se stanovnici bavili rudarstvom, drvnom industrijom i uzgojem stoke.